Jens K. Nørskov

Jens Kehlet Nørskov (født 21. september 1952) er en dansk kjemiker og fysiker. Hans spesialfelt er heterogen katalyse, og han forsker på hvordan man kan utvikle katalysatorer som kan brukes til bærekraftig energi.

I perioden 1987–2010 var han forsker, professor og senterleder ved Danmarks Tekniske Universitet (DTU). I 2010 ble han ansatt ved Stanford University for å etablere og lede et senter for katalyseforskning, SUNCAT Center for Interface Science and Catalysis. Samtidig var han professor ved SLAC National Accelerator Laboratory.

I 2018 kom han tilbake til DTU. Med store bevilninger fra Villum Fonden har DTU opprettet et professorat for ham. Han skal lede et nytt tverrfaglig senter for katalyseteori. Her skal forskere, med utgangspunkt i kvantefysiske beregninger og supercomputere, finne nye former for katalysatorer, som blant annet effektivt kan omsette solenergi til brensel.

Han regnes som en av verdens fremste forskere på heterogen katalyse, som er svært viktig i kjemisk industri.

Publikasjoner 
Nørskov hadde per 2017 rundt 550 publiserte vitenskapelige artikler, var sitert mer enn 65 000 ganger (H-indeks 128) og hadde 16 patenter og patentsøknader.

Analysefirmaet Clarivate Analytics, som hvert år utarbeider lister over sannsynlige nobelpriskandidater, basert på hvor mange siteringer deres publiserte forskningsresultater har, satte i 2017 opp Nørskov som en av de sannsynlige mottagerne av kjemiprisen.

Æresbevisninger (utvalg) 

 2007: Robert S. Mullikan Award.
2012: Æresdoktor ved NTNU.
 2015: Carlsbergfondets Forskningspris.

Referanser

Eksterne lenker 
 SUNCAT Center for Interface Science and Catalysis 

Danske fysikere
Æresdoktorer ved NTNU
Alumni fra Aarhus Universitet